Springs-gruwelhuis: Kinders ondergaan IK-toetseDie sogenaamde gruwelhuis in Springs. Foto: @POWER987News Die vyf kinders wat glo jare lank deur hul pa in ŉ huis in Springs, oos van Johannesburg, aangerand en aangehou is, het almal intelligensiekwosiënt (IK)-toetse ondergaan, het Beeld Donderdag berig. Die departement van maatskaplike ontwikkeling het die IK-toetse en persoonlikheidstoetse gedoen om te bepaal of die kinders, onderskeidelik twee, drie, vier, 11 en 16 jaar oud, skoolgereed is of remediërende onderrig benodig. Linda de Rooster, ŉ opvoedkundige sielkundige, het gesê die kinders moes geëvalueer word omdat albei hul ouers leerprobleme het. Dit was ook nodig om te bepaal of hulle geestes- of neurologiese probleme het. Volgens De Rooster gaan dit makliker vir die drie jonger kinders wees om by enige skool aan te pas as vir die twee ouer kinders. Die pa, wie se naam nie bekend gemaak mag word nie om die identiteit van die kinders te beskerm, gaan na verwagting Donderdag weer in die Springs-landdroshof verskyn. Hy het verlede week glo probeer selfmoord pleeg nadat sy aansoek om borgtog afgekeur is. Die man is op 23 Mei in hegtenis geneem nadat sy 11-jarige seun vroeër daardie week uit die huis kon ontsnap en by die bure om hulp gaan aanklop het. Die verdagte staar aanklagte van aanranding en ontvoering in die gesig. ŉ Bykomende aanklag van verkragting kan ook moontlik teen hom gebring word, ná bewerings dat hy glo sy vrou gedwing het om met hom seks te hê. Hy kan moontlik ook van meineed aangekla word omdat hy ŉ vals verklaring afgelê het toe hy beweer het sy seun word vermis, en kan ook van poging tot moord aangekla word. – SAPA Lees ook: Springs-gruwelhuis: Pa uit hospitaal ontslaan Springs-gruwelhuis: Pa sny glo polse in aanhouding Springs-gruwelhuis: Applous toe hof nee sê vir borgtog Springs-gruwelhuis: Hof hoor ma rand ook kinders aan Springs-gruwelhuis: Skokgetuienis oor marteling Springs-gruwelhuis: Pa vra borgtog voor volgepakte hof Springs-gruwelhuis: Pa weer in hof Springs-gruwelhuis: Kinders, ma vir berading gestuur Springs-gruwelhuis: Pa in hof